Délen Ujra Gurult Álmos Seregünk
avagy túlélés Sikondán

Idén a feladatot még nehezebbé tettük magunknak mint valaha. A pólók just in time delivery rendszerben érkeztek, kíváncsi vagyok, hogy jövőre megcélozzuk-e az első állomáspontra szállítást, mint a szervezés tökéletességének földi megnyílvánulását.

Viszont a dizájn ultraszép, a barca mez ütős, a nevek/számok/logók gyönyörűek, méretek parádésak, köszönet érte minden közreműködőnek.

Az indulás a szokott, minden kocsiban volt egy kis spét a rajtidőhöz képest, de az első nap gyorsaságiját a Fakír speedopelje nyerte, bár a motoros mögötti szélcsatorna kihasználása óvásgyanús. A füldugós kék velorex legénysége nehezített útvonalat választott, s Bár Hopi milliméterpontosan navigált, Fri önhatalmulag a Római part-Hüvösvölgy-Budakeszi-Biatorbágy (Matuska szilveszter emlékpercekkel)-Martonvásár-Ercsi útvonalon közelítette meg a 6-os főutat, így mintegy másfél órát hozzátéve a két órás menetidőhöz. Ez így az ezüstéremhez volt elég.

Luziék hátulról akarták megtámadni a helyszint, ravaszul az 51-es utat választva, sajnos azonban egy baleset folytán bejártak néhány földutat, kukoricást és fejőakolt, de még megcsípték a dobogót.

Az este maga a dögunalom. Kezdődik mindjárt azzal, hogy Pancsi remek taktikai érzékkel interurbán ledarálta Chilike hétvégéjét. Majd folytatódott azzal, hogy a vacsora alatt hatan próbálják (egy sem lány) a még nem jelenlévő Exup már jelenlévő VIP-jéről letörölni a pólójára borult gulyáslevest, de ezt Adri nem hagyta. Utána stratégiailag helyet foglalunk a színpad bal felső (rendezői) beksztédzsénél, ahol egyrészt elég komoly forgalom zajlik a topra sminkkelt lányokból, másrészt olyan, mintha a zenekar mögött ülnénk. Csöriék belekezdenek, így nekünk sem maradt más választásunk és Balu kihoz 2 üveg viszkit, 1 beherovkát, Pancsi egy üveg bort a sörök mellé. A buli biztos marha jó, mi egymás fülébe ordítva beszélgetünk, ami annyira leköti Fakírt, hogy simán elalszik a 100 decibeles hangzavarban a padon.  

Nem sokkal ezután született meg a negyedórás szabály, ami a következő 72 órában megszaporította a legrövidebb mondatokba és bármilyen élethelyzetbe beleszőtt kulcsszó használatát (lásd cím).

Miután ismét mindenki felébredt (bár egy lépést sem tettünk a szinpad mellől), résztvettünk egy sztriptízbemutatón aminek második felét csak a nagyon kemény csávók (én nem) nézték végig. Ők azóta szexuálpszihológushoz járnak, ahol azt tanulják, hogy akció közben nem kell mindig a kétméterről végigcsodált, részletekben is a hipotalamuszba égett biológiai tömegpusztító fegyverre gondolni, mert akkor hamar plátói útra téved Ámor kicsorbult nyila.

Miután nem mindenki hozott hálózsákot valaki felvetette, hogy ne is feküdjünk le, amit így utólag kétnapos sötétzárkával büntetnék, ezért történhetett meg, hogy a harmadik ulti négy ász terített durtmarsot a hajnali nap sugarai melengették.

És következett a túlélés.

Csapatvezetőnk betuszkolt minket a negyedik indulónak, így már 10-kor keresgettük az első állomást. Persze azután, hogy egy óra alatt sem találtuk meg a házunk kulcsát, nem volt meglepő, hogy a tábor beáratától 10m-re lévő offroad pályát csak negyedszerre találtuk meg.
Kocsiverseny időre, úgyhogy mielőtt bárki fel tudta volna emelni a kezét részvételét eképp jelezve Luzi már a bal egyben ült. Másik sofőrünk a hölgyek képviseletében Andi volt, az eredmény pedig …nos erről kérdezzétek meg Luzit.
Gyaloglás indul, van vagy 30 fok meg full napsüti. A többi állomást nem biztos, hogy sorrendbe mondom, de valami ilyesmik voltak: 

Szenelés:

Feladat: elfurikolni a brikettet a lecek között. Ennek is kereke van, tehát Ági, Zlotty és Sting  melett Luzi is vezet. A furik remek, lecek szintén, a brikett fekete. Akit érdekel, hogy mi is ez az egész, kérdezze a résztvevőket. 

Puzzle:

A 120 kólásrekeszre ragasztott kép nem más, mint a hivatalos egyenpóló hátán lévő rajz. Mi persze saját pólónkba vagyunk, az állomásfőnökök staff pólóba, így kezd kicsit érdekes lenni a helyzet. Megmentő Atom, aki tudj isten mért, de lehozott egy tömegpólót. Persze ez nem volt elég ahoz, hogy 16-an nézegessünk és pakoljunk, így néhány szúrt sebesülés után szomorkásan nézzük a harmadkész produkciót. 

Nyílpuskázás:

A fegyver íj helyett nyílpuska, a táv vagy 30 méter és egy lecekből ácsolt tákolmányra helyezett lufi tetején imbolygó poharat kell eltalálni. Aszondja a főnök, hogy aki már lőtt légpuskával, annak menni fog. Persze nem megy, ügyeletes sasszemünk Sting találja csak el a lufit. Ezt Obi persze túl egyszerűnek találja, pár másodperc célzás után simán szétlövi a tákolmány hátsó lécét, ami össze is dől. Hiába, a búcsukovboly csak pálcára lő.

Toronyépítés:

A hülye feladatok egyik csimborasszója. Eredetileg tornyot kéne építeni 5 db 4,5m-es lécből, ami 5 másodpercig áll. Végeredményben mindenki összeszögeli az öt lécet folytonosan, és azon alkudozik a bíróval, hogy öt másodpercnél hoszabb vagy rövidebb ideig tartott az eldőlése. A miénk faágba akad, stabil mint az Eiffel torony, Luzi alig tudja kirugdalni az alját hogy eldőljön, így mivel vagy 10 másodpercet áll nem kapunk pontot. Jó, akkor tartsa meg.

Tojásdobálás:

Persze úgy, hogy ne törjön el. Pancsi/Fri 15 méter, de csak azért mert képtelen voltam visszadobni a tojást. Hopi/Exup 17 méter, Fakír még nem ébredt fel, a 6 méteres elkapásnál betlizik. Obi vetődve próbálja elcsípni a 18 méteres dobást, a palacsintává lapult tojást izmos tenyérrel gyúrja ismét egésszé, de a kőszívű bírák nem fogadják el. Kegyetlenül büszkék vagyunk magunkra, egész estig, mikor is kiderül, hogy két bézbólos srác 34 métert dobott.  

Állatkínzós feladatok:

Csirkefogó:

Meglepő módon a szárnyasok nem fóliába, hanem tollba vannak csomagolva. Veszélyesek lehetnek, mert erős dróthálóval elszigetelték őket a bioszféra többi részétől. Feladat: bemenni és betuszkolni a 10 db borjúnyi fenevadat 4 ládába. Időre megy, a bakterek szerint lassan csináljuk és ne mérgeljük fel a kakast. Imádom az egyértelmű utasításokat. Exup egy darabig nézegeti a sok béna csapattársat, aztán egy perc alatt elkap vagy 6 csirkét. Ezt biztos nem Doom közben tanulta. 

Hörcsögfuttatás:

Alszik 4 hörcsög egy dobozban, ebből kettőnek kéne versenyeznie. Az egyik szépen végigcammog, a másik visszafordul és lefeküdni készül az alagútban. Csalogassuk ki maggal, mondja a főbakter, de a hörcsög sem hülye, már telezabálta magát, inkább szunya. 

Halászat:

Na ez végre szuperül ment. Örökös méhecskénk Zlotty úgy repked a levegőben, mint Trinity a Mátrixban. Reptében fordul, lecsap a hálóval, fogynak a halak a gyerekmedencéből. Panaszkodik, hogy nem kap levegőt, amire a sorompóőrök aggódva kérdezik, hogy jól van e. Mivel nem kap levegőt, mi válaszolunk helyette, hogy persze hogy jól, nem ez a fontos hanem a halak kifogása. Kicsit fehér amikorra végez, de büszke. Mi is rá, hol van a földön még egy ilyen szőke méhecske aki halászsas is egyben?

Kullancsölés:

Ez szorgalmi feladat volt, az állomások közötti szakaszokon hajtottuk végre. Praktikumban ez folyamatos sprézést jelentett, citromillatban úszot fiú és lány. Így sokat segítettünk az utánunk jövő csapatnak, hisz csak szag után kellett menni. Szerintem az erdőben még jövő nyáron sem lesznek kullancsok.  

Uphill:

Ez talán az egyetlen teljesítményfeladat, biciklizés hegynek fel, 2x5 ember. Rebell próbálgatja a bringát, aggódóan csóválja a fejét, ez nem tuti. Megpróbálja megszereltetni a defektust, még akkor is amikor negyedszerre mondják neki, hogy üljön át másikra. Neki ez tetszik, nem ül. Aztán mégis. Lacinak nem akar elinduni a montija hegynek fel, Andi egy darabig nézegeti, aztán felpattan egy gépre és felsprintel. Így 3 perc közelében végzünk, addig a legjobb idő 1 perc volt. 

Bujkálós:

Erről Luzi és  Laci tudna intim részleteket mesélni, mert ők mentek be egy töksötét sátorba 3 lánnyal (nem, Kati nem volt köztük csak Ági, Andi meg Zlotty), azzal az ürüggyel, hogy kupakokat meg poharakat keressenek a sötétbe. Állítólag volt egy zseblámpa is eldugva (csak hogy ki ne fussak az időből), amit Laci többször megtalált de Luzi harmadik pofonja után végleg letett a hsználatáról. Viszont mindannyian kipirulva jöttek ki.

Na, ezek után eltévedtünk úgy egy órácskára, viszont ittunk házipáleszt meg ettünk jó savanyú almát. Atom kicsit kedvét veszti, nem ismeri a pályát hát persze hogy nem találja a túszokat. Aztán egy helyi lakos elmondja, hogy a „hutunál” vagy hol a sütreménybe kell elfordulni, meg hogy ő „nem ismeri ki magát a tájfutó térképeken de ez nem is az”. Hátraarc, Sting még egy házipáleszt becsap, a mögöttünk lévő csapat leelőz, de megtaláljuk az állomást.

Labirintus:

Itt már olyan fáradt voltam, hogy csak arra emlékszem,  hogy Obi kíméletlenül rángatja az egyik kezem, talán Hopi vagy Atom a másikat és szaladgálunk egy megkergült szőlőművelő által felállított és beszalagozott karótenger közepén. Kifele rohanva mindenki átesik egymáson, „ügyesek vagytok ,szuper” hallom, lihegünk, idétlenül mosolygok, hogy hát persze, de könyörgöm, miben is?

Borkóstolás:

Megy mint a karikacsapás, mintegy másfél liter bor megivása valamint 120 keresztkérdés után megfejtjük a fajtákat. Utána viszont négy férfiember is intimebb kapcsolatba kerül egymással, indirekt smárolunk egy ravasz kancsócska segítségével. Én trükközök egy kicsit, iszok az orrommal is de a szemfüles cerberus kiszúrja, egy hibapont becsúszik.

 Teke:

Feladat: egy göröngyös 30méteres aszfaltcsíkon egy erősen narancsbőrös tekegolyóval tarolni. Atomnak sikerül, sőt mindenki szépen gurít. A nap legjobbjai vagyunk átlagban, győzködnek az állomásvezetők hogy ne folytassuk, mert 4,8-as átlaga senkinek nem volt. Ez minket nem hat meg, gurítunk még három hármast, nehogy már egy feladatban a legjobbak legyünk!

Strandolás/evezés vagy mi

Na ezt sosem tudjuk meg, mert a csapat egységesen leszavazta, hogy újabb egy kilométert gyalogoljunk. Úgyhogy itt sem szereztünk sok pontot.

Este vacsi, fürdés, bemelegítő ultizás, két altruista (Obi, Fakír) hoz rendes sört, bélízt. Csajok rápihennek az esti hancúrra, de az első taktusok már a táncparketten találják őket. Próbálom a borkostolós tartozásomat kiegyenlíteni, de sehol az állomásfőnök. Mivel a zene pocsék, beszélgetünk, ultizunk. Fakír meg Luzi identitásproblémával kűzd, kipróbálják, hogy össze tudnak-e veszni meg kibékülni 5 perc alatt. Mindkettő sikerül, Obi szeretetet oszt jó lapok helyett, Atom elalszik licit közben, de ezt fél egykor mindenki leutánozza.
Előtte még kiderül, hogy négyen sem érünk fel egy Panadollal, ez fáj egy kicsit, iszunk is, már csak megszokásból.

Volt még ezer dolog, rekeszizomban sokat erősödtünk, növeltük az immunrendszerünk ellenállóképességét mind a külső, mind a belső megpróbáltatások viszonylatában, egyszóval túléltük.

Néhány mondat az örökkévalóságnak:

„Késsel Fut!”
„Akkor mondok egy piros szeretetet és az utolsó csók után lehet ütni”
„Volt headshot is?”

Igazoltan bár de nagyon hiányoztak: 

Melós Chilike, Afrikaaner Törp, Lapzárta Blájen, Papucs Brekusz, Durvadeőszinte Könyörtelen